U nuklearki Fukushima problemi s još jednim reaktorom
Eksplozija je uništila jednu od zgrada s nuklearnim reaktorima u elektrani Fukushima, a vlasti preventivno dijele tablete joda
Dva mornarička helikoptera već prevoze hranu u najteže pogođena područja, najmanje tri američka broda iz udarne skupine nosača USS Ronald Reagan stižu u nedjelju, a mobilizirani su i drugi brodovi stacionirani u Japanu i na drugim lokacijama u Pacifiku U Japanu, u nuklearki pogođenoj potresom došlo je do krizne situacije na još jednom reaktoru, navodi japanska agencija za nuklearnu sigurnost. Prema navodima sustav za hlađenje reaktora broj 3 u Fukušimi prestao je raditi nakon subotnje eksplozije u reaktoru broj 1, što bi moglo dovesti do eksplozije. Izvjestitelji Glasa Amerike iz Japana javljaju da se još uvijek bilježe potresanja tla, više od dan nakon potresa jačine 8,9 stupnjeva, i tsunamija. Jučer ujutro eksplozija je uništila jednu od zgrada s nuklearnim reaktorima u elektrani Fukušima, a vlasti su pozvale stanovnike da se udalje najmanje 20 kilometara daleko od elektrane. Glasnogovornik vlade kaže da su reaktor i njegovo metalno kućište neoštećeni, te da se razina zračenja oko elektrane smanjilo no nisu razjasnili zašto, niti kolika je trenutna opasnost. No, kao mjeru prevencije u slučaju ozračenja, vlasti dijele lokalnom stanovništvu tablete joda. Istodobno dok spasilačke ekipe pokušavaju doprijeti do preživjelih iz razornog potresa i tsunamija koji su devastirali veliko područje na sjeveroistoku zemlje. Prema najnovijim izvješćima, više od 1300 ljudi je poginulo ili nestalo, a više od 215 tisuća ljudi moralo je potražiti hitni smještaj. Vjeruje se da će broj smrtno stradalih biti znatno veći, jer se u jednom od obalnih gradića sa 17 tisuća žitelja ne zna sudbina više od polovine stanovnika. Američka vojska pojačava humanitarne napore u Japanu, nakon što je tamošnja vlada zatražila pomoć. Dva mornarička helikoptera već prevoze hranu u najteže pogođena područja, najmanje tri američka broda iz udarne skupine nosača USS Ronald Reagan stižu sutra, a mobilizirani su i drugi brodovi stacionirani u Japanu i na drugim lokacijama u Pacifiku. Američki veleposlanik u Japanu John Roos kaže da su japanske samoobrambene snage među najsposobnijima u svijetu u odgovoru na prirodne katastrofe, a američka vojska će im u tome pomoći. Japanski premijer Naoto Kan rekao je da je telefonski razgovarao s predsjednikom Obamom i čelnicima još najmanje 50 zemalja, te da je od njih tražio pomoć. A ženevski Ured Ujedinjenih naroda za koordinaciju humanitarnih napora kaže da je Japan odobrio dolazak specijaliziranih ekipa iz Australije, Novog Zelanda, Južne Koreje i Sjedinjenih Država.